Sodba Sodišča (sedmi senat) z dne 17. marca 2011 – Komisija proti Portugalski

(Zadeva C‑23/10)

„Neizpolnitev obveznosti države – Sprostitev svežih banan v prosti promet – Deklarirana teža, ki ne ustreza dejanski teži – Obveznost carinskih organov, da opravijo kontrolo deklarirane teže – Carinski zakonik Skupnosti – Uredba (EGS) št. 2913/92 – Člen 68 in naslednji – Uredba (EGS) št. 2454/93 – Člen 290a – Priloga 38b – Sistem virov lastnih sredstev – Izguba prihodkov – Uredba (EGS, Euratom) št. 1552/89 – Uredba (ES, Euratom) št. 1150/2000 – Členi 2, 6, 9, 10 in 11“

1. Lastna sredstva Evropske unije – Carinsko dovoljena raba ali uporaba – Sprostitev v prosti promet – Posebne določbe v zvezi z bananami (Uredba Sveta št. 2913/92, členi 13, 68 in 71; Uredba Komisije št. 2454/93, člen 290a) (Glej točke od 47 do 54.)

2. Lastna sredstva Evropske unije – Določanje in dajanje na voljo s strani držav članic – Sistematično sprejemanje brez kontrole carinskih deklaracij, na katerih je navedena splošna, torej fiktivna teža uvoženih svežih banan (uredbe Sveta št. 1552/89, členi 2, 6 in od 9 do 11, št. 2913/92, členi 13, 68 in 71, in št. 1150/2000, členi 2, 6 in od 9 do 11; Uredba Komisije št. 2454/93, člen 290a) (Glej točki 55 in 71.)

3. Lastna sredstva Evropske unije – Določanje in dajanje na voljo s strani držav članic – Vknjižba v dobro računa Komisije – Prepozno knjiženje (uredbi Sveta št. 1552/89, členi 2, 9, 11 in 17, in št. 1150/2000, členi 2, 9, 11 in 17) (Glej točke od 57 do 66.)

Predmet

Neizpolnitev obveznosti države – Kršitev člena 68 in naslednjih Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL, posebna izdaja v slovenščini, poglavje 2, zvezek 4, str. 307), člena 290a Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL, posebna izdaja v slovenščini, poglavje 2, zvezek 6, str. 3) in Priloge 38b k tej uredbi ter členov 2, 6, 9, 10 in 11 uredb Sveta (EGS, Euratom) št. 1552/89 z dne 29. maja 1989 o izvajanju Sklepa št. 88/376/EGS, Euratom o sistemu virov lastnih sredstev Skupnosti (UL L 155, str. 1) in (ES, Euratom) št. 1150/2000 z dne 22. maja 2000 o izvajanju Sklepa št. 94/728/ES, Euratom o sistemu virov lastnih sredstev Skupnosti (UL, posebna izdaja v slovenščini, poglavje 1, zvezek 3, str. 169) – Sprostitev svežih banan v prosti promet – Deklarirana teža, ki ne ustreza dejanski teži – Lastna sredstva – Izguba prihodkov.

Izrek

1. Portugalska republika s tem, da so njeni carinski organi od leta 1998 do leta 2002 sistematično sprejemali carinske deklaracije za sprostitev svežih banan v prosti promet, čeprav so vedeli ali bi razumno morali vedeti, da deklarirana teža banan ne ustreza njihovi dejanski teži, in da portugalski organi niso dali na voljo lastnih sredstev, ki ustrezajo izgubi prihodkov in dolgovanih zamudnih obresti, ni izpolnila obveznosti iz členov 13, 68 in 71 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti v povezavi s členom 290a Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti, kakor je bila spremenjena z Uredbo Komisije (ES) št. 89/97 z dne 20. januarja 1997, ter členov 2, 6 in od 9 do 11 Uredbe Sveta (EGS, Euratom) št. 1552/89 z dne 29. maja 1989 o izvajanju Sklepa št. 88/376/EGS, Euratom o sistemu virov lastnih sredstev Skupnosti, kakor je bila spremenjena z Uredbo Sveta (Euratom, ES) št. 1355/96 z dne 8. julija 1996, in istih členov Uredbe Sveta (ES, Euratom) št. 1150/2000 z dne 22. maja 2000 o izvajanju Sklepa št. 94/728/ES, Euratom o sistemu virov lastnih sredstev Skupnosti.

2. V preostalem se tožba zavrne.